Ejeren af sommerhuset, som siden stormen den 6. december har ligget på Nørlev Strand, har fået forlænget fristen til at få huset fjernet.

Det nedstyrtede sommerhus på Nørlev Strand skal være fjernet senest den 27. januar. Den oprindelige frist for at få sommerhuset væk fra stranden ville udløbe på mandag, men ejeren af huset har først i dag fået svar fra sit forsikringsselskab om, at undersøgelserne på stedet er afsluttet. Ejeren vurderer derfor, at det rent praktisk ikke kan lade sig gøre for ham at få nogen til at fjerne det allerede på mandag. Derfor har han bedt Hjørring Kommune om en ny frist. Sommerhuset endte på stranden under stormen den 6. december 2013. Klitten under sommerhuset blev simpelthen ædt af de voldsomme bølger. Det skete i øvrigt for rullende kameraer. TV2/Nord var på stedet og sendte direkte fjernsyn, da sommerhuset pludselig røg ned.